ΓΡΑΠΤΗ ΕΡΩΤΗΣΗ P-1758/98

υποβολή: Sirkka-Liisa Anttila (ELDR) προς την Επιτροπή

(27 Μαΐου 1998)

Θέμα: Κριτήρια της Επιτροπής για τον υπολογισμό, σε σχετικές αναλύσεις, των τάσεων στα κράτη μέλη, π.χ. την Φινλανδία, εν σχέσει με το εισόδημα των καλλιεργητών και τις δαπάνες της γεωργίας

Η Επιτροπή παρακολουθεί τις εξελίξεις στον τομέα της γεωργίας προβαίνοντας σε αξιολογήσεις ανά χώρα, ανά τομέα παραγωγής κτλ. Οι ειδικές ανάγκες της γεωργίας στην Φινλανδία έχουν συζητηθεί και έχουν αποτελέσει θέμα αλληλογραφίας με την Επιτροπή. Προσφάτως, στις 23.4, παρελήφθη από την Επιτροπή απάντηση με θέμα τις τάσεις ως προς το εισόδημα των καλλιεργητών και την μείωση των δαπανών της γεωργίας στην Φινλανδία. Σύμφωνα με την τελευταία αυτή επιστολή, τα έσοδα των φινλανδών γεωργών έχουν αυξηθεί κατά 5 % το 1995, και κατά 5,4 % το 1996, ενώ οι δαπάνες για την παραγωγή σιτηρών στην Φινλανδία έχουν μειωθεί κατά 17 %. Οι εν λόγω δαπάνες αναμένεται να μειώνονται και στη συνέχεια κατά 3-4 % ετησίως. Η Επιτροπή προβλέπει, στην εν λόγω επιστολή της, και μια περαιτέρω μείωση για το 1997.

Σύμφωνα, όμως, με υπολογισμούς του Τμήματος Οικονομικών Επιστημών του Πανεπιστημίου του Ελσίνκι και του Ιδρύματος Οικονομικών Έρευνών για τον Τομέα της Γεωργίας, τα έσοδα των γεωργών έχουν στην πραγματικότητα μειωθεί κατά 6,1 % το 1995 και κατά 8,4 % το 1996, ενώ αναμένεται να μειωθούν και περαιτέρω. Ακόμη και τα αποτελέσματα των υπολογισμών εν σχέσει με την μείωση των δαπανών διαφέρουν από τα αντίστοιχα της Επιτροπής. Η ίδια μελέτη του Πανεπιστημίου του Ελσίνκι καταλήγει στο συμπέρασμα ότι με την εφαρμογή της Ατζέντα 2000 θα τεθεί σε κίνδυνο το μέλλον ολοκλήρου της γεωργίας στην Φινλανδία.

Πού οφείλονται οι τεράστιες διαφορές μεταξύ των αναλύσεων της Επιτροπής και των αρμόδιων αρχών της Φινλανδίας όσον αφορά τον υπολογισμό των τάσεων στην εν λόγω χώρα εν σχέσει με το εισόδημα των καλλιεργητών και τις δαπάνες της γεωργίας; Οι υπολογισμοί της Επιτροπής σχετικά με τις τάσεις στον τομέα της γεωργίας στα κράτη μέλη πρέπει, απαραιτήτως, να είναι ακριβείς δεδομένου ότι βάσει αυτών η Επιτροπή, αφενός, προβαίνει σε αποτίμηση, π.χ., των συνεπειών για τα διάφορα κράτη μέλη από τις μειώσεις των τιμών παραγωγού στο πλαίσιο της Ατζέντα 2000 και, αφετέρου, υπολογίζει το ύψος της αμέσου ενίσχυσης που πρέπει, ενδεχομένως, να καταβληθεί στους γεωργούς προκειμένου να καλυφθούν οι απώλειές τους εισοδήματος. Με ανησυχούν ιδιαιτέρως τα κριτήρια που χρησιμοποιεί στους υπολογισμούς της η Επιτροπή δεδομένου ότι αυτά οδηγούν σε λανθασμένα συμπεράσματα εν σχέσει με την κατάσταση που επικρατεί στην Φινλανδία. Τα αποτελέσματα των υπολογισμών πρέπει, απαραιτήτως, να ανταποκρίνονται στην πραγματικότητα διότι έχουν ζωτική σημασία για ολόκληρο τον τομέα.

Ποιά μέτρα προτίθεται να λάβει η Επιτροπή προκειμένου να διασφαλισθεί ότι οι αναλύσεις των τάσεων στα κράτη μέλη εν σχέσει με το εισόδημα των καλλιεργητών και τις δαπάνες της γεωργίας θα καταστούν, στο εξής αξιόπιστες, ακριβείς και συγκρίσιμες μεταξύ τους;

Απάντηση του κ. Fischler εξ ονόματος της Επιτροπής

(22 Ιουνίου 1998)

Η Επιτροπή συμφωνεί απολύτως με την άποψη του Αξιότιμου Μέλους του Κοινοβουλίου ότι οι τάσεις της γεωργικής οικονομίας των κρατών μελών θα πρέπει να αξιολογούνται με ακρίβεια. Τα βασικά μέσα που χρησιμοποιεί η Επιτροπή για την παρακολούθηση των γεωργικών εσόδων είναι οι γεωργικοί οικονομικοί λογαριασμοί (ΓΟΛ).

Οι ΓΟΛ που συγκέντρωσε η Επιτροπή αποτελούν πλήρη πηγή πληροφοριών για το γεωργικό εισόδημα. Συγκεκριμένα, παρέχουν λεπτομερείς πληροφορίες για την παραγωγή (τελική παραγωγή), ενδιάμεση κατανάλωση, επιδοτήσεις και φόρους, απόσβεση, αμοιβές μισθωτών, ενοίκια και πηρωμές τόκων στον τομέα της γεωργίας. Μέχρι στιγμής, αποτελούν την πλέον έγκυρη και συγκρίσιμη πηγή πληροφοριών στον τομέα.

Η Επιτροπή δημοσιεύει τους ΓΟΛ από το 1964. Από το 1969, αυτά τα στατιστικά στοιχεία στηρίζονται στο ευρωπαϊκό σύστημα ολοκληρωμένων οικονομικών λογαριασμών (ΕΣΛ)(1) ως βάση για τους υπολογισμούς που καλύπτουν την περίοδο από το 1963 και εξής. Οι έννοιες, οι ιδέες και οι κανόνες λογιστικής που ορίζονται στο ΕΣΛ αντιπροσωπεύουν μόνο ένα γενικό πλαίσιο που εφαρμόζεται στο σύνολο της οικονομίας. Συνεπώς, δεν καλύπτουν όλες τις πτυχές κάθε "οικονομικού τομέα" και έπρεπε να επεκταθούν ώστε να καλύπτουν τις συγκεκριμένες απαιτήσεις της γεωργίας και δασοκομίας.

Η επέκταση αυτή έγινε αρχικά το 1969 σε δύο έγγραφα εργασίας που συνέταξε η επιτροπή της ομάδας εργασίας γεωργικών στατιστικών για τους γεωργικούς οικονομικούς λογαριασμούς. Τα έγγραφα αυτά επεκτάθηκαν κανονικώς κατά τη διάρκεια των επόμενων χρόνων. Οι εργασίες που ολοκληρώθηκαν στη συνέχεια από την ομάδα εργασίας για τους γεωργικούς οικονομικούς λογαριασμούς, επέτρεψαν την ανάπτυξη μιας κοινής μεθοδολογίας για όλα τα κράτη μέλη. Το γεγονός αυτό αποσκοπεί στη δημιουργία ενός συνεκτικού, πρακτικού, και κατανοητού εργαλείου για τη συγκέντρωση και χρήση των ΓΟΛ. Η πρώτη του δημοσίευση χρονολογείται από το 1989. Η αναθεώρηση του συτήματος εθνικών λογαριασμών το 1995 και η ανάγκη για προσαρμογή στις οικονομικές και διαρθρωτικές εξελίξεις στην γεωργία και την δασοκομία οδήγησαν σε μια εις βάθος αναθεώρηση της βασικής μεθοδολογίας που χρησιμοποιείται στους ΓΟΛ/δασοκομικούς οικονομικούς λογαριασμούς (ΔΟΛ). Η ομάδα εργασίας ΓΟΛ υιοθέτησε το εγχειρίδιο για τους γεωργικούς και δασοκομικούς οικονομικούς λογαριασμούς (αναθ. 1 Μαρτίου 1997. Η αναθεωρημένη μεθοδολογία ΓΟΛ θα τεθεί σε εφαρμογή το 1999.

Βάσει των ΓΟΛ είναι δυνατό να θεσπιστούν δύο μέτρα για το γεωργικό εισόδημα. Τα μέτρα αυτά αφορούν ιδιαίτερα την καθαρή προστιθέμενη αξία σε τιμές συντελεστή, η οποία προκύπτει από την τελική παραγωγή μείον την ενδιάμεση κατανάλωση συν τις επιδοτήσεις μείον τους φόρους μείον την απόσβεση. Με την αφαίρεση του ενοικίου και των τόκων από την καθαρή προστιθέμενη αξία σε τιμές συντελεστή προκύπτει το ποσό που αποτελεί το "Καθαρό εισόδημα από γεωργική δραστηριότητα συνολικής εισροής εργασίας". Η περαιτέρω αφαίρεση της αποζημίωσης των εργαζομένων οδηγεί στο "Καθαρό εισόδημα από γεωργική δραστηριότητα οικογενειακής εισροής εργασίας".

Οι ανταποκριτές στα κράτη μέλη είναι κυρίως οι εθνικές στατιστικές υπηρεσίες. Στη Φινλανδία, ο επίσημος ανταποκριτής για τη διαβίβαση των ΓΟΛ και του δείκτη γεωργικού εισοδήματος είναι η Στατιστική Υπηρεσία Φινλανδίας. Τα στατιστικά στοιχεία που δημοσιεύτηκαν από την Επιτροπή αντικατοπτρίζουν ακριβώς τα στοιχεία της Φινλανδίας. Τα μόνα στοιχεία στους υπολογισμούς της Επιτροπής που δεν προέρχονται (απέυθείας) από τα κράτη μέλη είναι οι αποπληθωριστές του ακαθάριστου εθνικού προϊόντος και οι συναλλαγματικές ισοτιμίες. Ωστόσο, οι υπολογισμοί γίνονται με τυποποιημένη μεθοδολογία.

Οι διαφορές ανάμεσα στα αποτελέσματα των υπολογισμών της Επιτροπής και ορισμένων ερευνητικών ιδρυμάτων της Φινλανδίας για τους οικονομικούς δείκτες, οφείλονται σε διαφορές στον τρόπο εφαρμογής της μεθοδολογίας συγκέντρωσης και επιλογής στοιχείων. Απ'όσο γνωρίζει η Επιτροπή, τα ιδρύματα της Φινλανδίας, τα οποία ανέφερε το Αξιότιμο Μέλος, εφαρμόζουν μεθοδολογία που δεν συμφωνεί με τη μεθοδολογία των κρατών μελών, η οποία έχει οριστεί από την επιτροπή γεωργικών στατιστικών.

(1) Στατιστική Υπηρεσία των Ευρωπαϊκών Κοινοτήτων, Ευρωπαϊκό Σύστημα Ολοκληρωμένων Οικονομικών Λογαριασμών - ΕΣΛ, 2η /Εκδοση, Λουξεμβούργο 1979.